Sis influenciadors del públic jove publicaran vídeos i històries a les xarxes socials TikTok i Instagram amb missatges que demanen dur mascareta
La Direcció General de Joventut i l'Agència Catalana de la Joventut inicien avui una campanya de conscienciació exclusivament a través de les xarxes socials per incrementar l'ús de la mascareta entre la joventut catalana.
Amb el lema "Fes-te masker i expressa't" i l'etiqueta, la iniciativa vol incidir en l'actitud de la gent jove i que aquest col·lectiu faci bandera contra la pandèmia amb l'ús de la mascareta.
Amb diferents missatges directes i visuals a través de les xarxes majoritàries entre el públic jove, com són TikTok i Instagram, la campanya de l'àrea de Joventut del Govern convidarà la ciutadania jove a compartir aquests continguts i a acompanyar-los també les seves reflexions i missatges propis.
Amb aquesta idea, i lluny de qualsevol actitud alliçonadora, la campanya busca que els i les joves siguin protagonistes, prenguin la veu i siguin actius en l'ús de les mascaretes.
En aquest sentit, la campanya visual inclou la imatge de nois i noies duent mascareta als quals acompanya el missatge: "Les teves idees diuen molt de tu.
Escriu el que penses en ella i porta-la sempre amb tu.
En la mateixa línia, la campanya a les xarxes anirà difonent un total de 9 recomanacions que el col·lectiu jove hauria de complir, anomenades "The masker rules".
Es tracta de consells bàsics per prevenir els contagis, com són el portar sempre la mascareta posada ("els/les bones maskers mai ensenyem el rostre)"; respectar els 2 metres de distància física ("els/les maskers estimem fort, a 2 metres"); el rentat de mans sempre que es pugui ("les mans d'un/a masker no són d'or, però brillen"); la protecció de les amistats ("els/les maskers protegim amics i amigues"); la protecció de la gent gran ("els/les maskers respectem els master maskers"); l'estar actiu i fer exercici ("els/les maskers sempre anem a full"); el protegir-se un mateix per protegir el grup ("els/les maskers som grans col·legues"); el fet de donar exemple als més petits també a través de les xarxes socials ("els/les maskers tenim molts followers") o el respecte a les normes ("els/les maskers tenim un codi: respect!").
A més d'aquestes recomanacions, la campanya comptarà amb la intervenció de 6 influenciadors als vídeos i històries de les seves xarxes socials.
Es tracta d'artistes i comunicadors amb desenes de milers de seguidors entre els i les joves: Candela Antón, actriu deMerlí i Polseres Vermelles, amb més de 153.000 seguidors; Raül Roco, conegut pels seus vídeos aTikTok en català on fa imitacions de professors/es, amb uns 33.500 seguidors; Gemma Climent, que canta traduccions de cançons famoses al català demanera irònica, i que supera els 47.600 seguidors; David It's Me, conegutpels seus vídeos d'humor a TikTok, on té més de 45.600 seguidors, i dos influenciadors més que es coneixeran properament.
Una vegada els influenciadors i influenciadores hagin difós les seves històries i vídeos, es farà una redifusió d'aquests continguts a Instagram de Joventut, Carnet Jove i Xanascat, així com al web de la campanya i a d'altres xarxes socials de Joventut i del conjunt del Govern.
Es pretén, d'aquesta manera, fer arribar el missatge al conjunt de la joventut catalana, que en la franja de 16 a 30 anys supera l'1,2 milions de persones, el 15,7% de la població total.